הריבית במשק תישאר על 0.1% עד סוף השנה לפחות - כך החליטה היום (ב') הוועדה המוניטרית של בנק ישראל. בוועדה מסבירים כי בחודשים האחרונים חלה אמנם התאוששות קלה בקצב האינפלציה (שהגיעה בחודש אוקטובר לקצב של 0.2%), אך היא עדיין רחוקה מהיעד שנקבע בחוק בנק ישראל.
בוועדה מציינים כי כל האינדיקטורים משוק העבודה מוסיפים להצביע על מצבו האיתן ועל הימצאות בקרבת תעסוקה מלאה, למרות שהצמיחה במשק שבה להתבסס על צריכה פרטית במקום על יצוא.
שער החליפין התייצב מאז הדיון המוניטרי האחרון. ב-12 החודשים האחרונים הסתכם הייסוף במונחי השער האפקטיבי ב-5.0%.
נתוני שוק הדיור ממשיכים להצביע על האטה מסוימת בפעילות, תוך המשך עלייה של מחירי הדירות בקצב מתון יחסית.
באשר למשק הכלכלה העולמית, מציינים בבנק כי "המומנטום החיובי בכלכלה העולמית ממשיך להתבסס. למרות השיפור בפעילות והעלייה במחירי הנפט, האינפלציה ברוב המשקים העיקריים עדיין נמוכה מהיעד. חלק מהבנקים המרכזיים הגדולים היטו את המדיניות המוניטרית לכיוון מרחיב פחות, אך הסביבה המוניטרית נותרה מרחיבה מאוד".